Mill-Blog tiegħi fuq Il-Premier Muscat ma riedx li jsiru l-elezzjonijiet tal-Kunsilli Lokali tal-11 ta' April għax fi kliemu, il-poplu qabditu għejja elettorali. Iżda issa li bela' kliemu kollu u li l-elezzjonijiet se jsiru, il-Premier tagħna lkoll iddeċieda li jagħmel kampanja elettorali bl-għeruq u x-xniexel. F'dawn l-ewwel sitt ijiem tal-kampanja l-Partit Laburista organizza attività tista' tgħid kuljum. Kuljum il-Prim Ministru indirizza l-folla "għajjiena" u l-kameras tat-televixin taħt tinda armata apposta, mimlija bid-dwal u bl-apparat kollu meħtieġ għal attività tal-massa. Nhar il-Ħadd it-tinda ntramat il-Mosta, it-Tlieta marru l-Marsa, l-Erbgħa kienu l-Birgu, il-bieraħ Ħad-Dingli u llejla se jkollhom t-tinda f'San Ġiljan. M'għandix l-iċken dubju li l-Partit Laburista bi ħsiebu jibqa' sejjer b'dan ir-ritmu sal-aħħar ġurnata tal-kampanja elettorali li taħbat erbgħa ġimgħat oħra. Kulħadd jaf li dawn it-tined u dak kollu li jiġi magħhom jiswew eluf ta' Ewro kull darba li jintramaw. Jidher ċar li l-Partit Laburista ma tantx qed iħabbel rasu jonfoq dawn l-eluf kollha għal elezzjoni tal-Kunsilli Lokali li lanqas biss ried li ssir. Meta wieħed jara dan it-tberbieq kollu bla rażan ta' xejn ma jistax ma jistaqsix: Min fejn qed iġib dawn il-flus kollha l-Partit Laburista ta' Joseph Muscat?
Minn fejn ġejjin dawn il-flus kollha?